CM योगी के सामने बेहोश होकर गिरे शख्स की मौत, दिल का दौरा पड़ने की आशंका
बांदा जिले में बुधवार को मुख्यमंत्री की जनसभा में अचानक बेहोश होकर गिरे एक दलित युवक की मौत हो गयी।
बांदा (उत्तर प्रदेश): बांदा जिले में बुधवार को मुख्यमंत्री की जनसभा में अचानक बेहोश होकर गिरे एक दलित युवक की मौत हो गयी। बांदा शहर कोतवाली के प्रभारी निरीक्षक (एसएचओ) जयश्याम शुक्ला यह जानकारी दी। जयश्याम शुक्ला ने बचाया कि डॉक्टरों ने शख्स को मृत घोषित किया है।शुक्ला ने बताया कि बुधवार अपराह्न करीब ढाई बजे बांदा मुख्यालय के राजकीय इंटर कॉलेज मैदान में मुख्यमंत्री योगी आदित्यनाथ की जनसभा में उनके संबोधन के दौरान अचानक बेहोश होकर गिरे एक युवक को तत्काल इलाज के लिए ट्रामा सेंटर ले जाया गया, जहां चिकित्सकों ने उसे मृत घोषित कर दिया। उन्होंने कहा कि युवक की पहचान बांदा शहर के मरही माता मंदिर निवासी विजय सोनकर (35) के रूप में हुई है। एसएचओ ने कहा कि प्रथमदृष्टया दिल का दौरा पड़ने से मौत होना प्रतीत होता है, लेकिन मौत का असली कारण जानने के लिए शव को पोस्टमॉर्टम के लिए भेजा गया है।